Нобэрэ пщэдейрэ
ЩIышылэм и 23, махуэку
IэкIэ тхэным и дунейпсо махуэщ. Абы ХъэтIым и махуэкIи йоджэ.
Китайм щагъэлъапIэ хуитыныгъэм и махуэр
1556 гъэм Китайм и Шаньси провинцэм щIыр щыхъеящ икIи а гузэвэгъуэм напIэзыпIэм хэкIуэдащ цIыху мин 830-рэ. Дуней къэхъукъащIэм и зэранкIэ апхуэдиз цIыху зэуэ щыхэкIуэда иджыри къэс къэхъуакъым.
1849 гъэм Нью-Йорк штатым дунейм щыяпэу дохутырым и дипломыр иратащ цIыхубзым. Ар Инджылызым къыщалъхуа, иужькIэ США-р псэупIэ зыхуэхъуа Блэквелл Элизабетт.
1881 гъэм Москва и Театр иным япэу щагъэлъэгъуащ Чайковский Пётр и «Евгений Онегин» оперэр.
1895 гъэм цIыхум и лъэр япэ дыдэу Антарктидэм теуващ. Ахэр Норвегием щыщт — «Антарктик» бдзэжьеящэ кхъухьым исахэрщ.
1912 гъэм Гаагэ Iэ щытрадзащ афиянхэкIхэр зэрызэрахьэм кIэлъыплъыным теухуа дунейпсо зэгурыIуэныгъэм.
1916 гъэм США-м хыхьэ Монтанэ штатым дуней щытыкIэм зыIэзыбжьэу зыщихъуэжри, хуабэу щыта градуси 7-р щIыIэу градус 49-м хуэкIуат. Апхуэдэ дунейм зэи къыщыхъуакъым.
1924 гъэм Ленин (Ульянов) Владимир и Мавзолей Москва щыухуэным теухуа унафэ къащтащ.
1944 гъэм СССР-м ЗыхъумэжыныгъэмкIэ къэрал комитетым унафэ къищтащ Т-34-85 танк лIэужьыгъуэщIэр Дзэ Плъыжьым и Iэщэхэм хагъэхьэным теухуауэ.
1950 гъэм Израилым и къалащхьэу къалъытащ Иерусалим.
Франджы тхакIуэ цIэрыIуэ Стендаль (и цIэ дыдэр Мари-Анри Бейлщ) къызэралъхурэ илъэс 237-рэ ирокъу.
Совет кинорежиссёр, актёр, СССР-м и цIыхубэ артист, Социалист Лэжьыгъэм и ЛIыхъужь Александров Григорий (и унэцIэ дыдэр Мормоненкэщ) къызэралъхурэ илъэси 117-рэ ирокъу.
ТхакIуэ, тхыдэ щIэныгъэхэм я доктор, профессор, КъБР-м и Къэрал саугъэтыр тIэунейрэ зыхуагъэфэща МафIэдз Сэрэбий къызэралъхурэ илъэс 85-рэ ирокъу.
Урысей физик цIэрыIуэ, академик, РАН-м и унафэщIу щыта Фортов Владимир и ныбжьыр илъэс 74-рэ ирокъу
Урысей актёр, каскадёр, жылагъуэ лэжьакIуэ, УФ-м щIыхь зиIэ и артист Иншаков Александр и ныбжьыр илъэс 73-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, пIалъэ-пIалъэкIэрэ уэс къесынущ. Махуэм хуабэр градуси 2 — 5, жэщым щIыIэр градуси 4 — 2 щыхъунущ.
ЩIышылэм и 24, мэрем
Эскимо морожнэ лIэужьыгъуэм и дунейпсо махуэщ. США-м щыщ Онавэ къалэм щыпсэу, тыкуэн цIыкIу зыгъэлажьэ Нельсон Христиан а IэфIыкIэ лIэужьыгъуэр къызэригупсысам щыхьэт техъуэ тхылъыр 1922 гъэм къратыжауэ щытащ.
1606 гъэм Испанием и къалащхьэр Вальядолид ирахри, Мадрид яхьауэ щытащ.
1931 гъэм «Ромэн» цыджан театрыр къызэрагъэпэщащ.
1966 гъэм Индием и «Боинг 707» кхъухьлъатэр, Бомбей — Дели — Бейрут — Женевэ — Лондон гъуэгуанэр зэпичу уэгум иту жьэхэуащ Монблан бгым. А насыпыншагъэм хэкIуэдат цIыхуи 117-рэ.
Урыс сурэтыщI цIэрыIуэ Суриков Василий къызэралъхурэ илъэси 172-рэ ирокъу.
Урыс бзэщIэныгъэлI, СССР-м ЩIэныгъэхэмкIэ и академием и член-корреспондент, псалъэ мин 90-м щIигъум я мыхьэнэр къыщыгъэлъэгъуа псалъалъэ цIэрыIуэр къыдэзыгъэкIа Ушаков Дмитрий къызэралъхурэ илъэси 147-рэ ирокъу.
Совет кинорежиссёр, егъэджакIуэ, фильмхэм я сценарийхэри зытхыу щыта, СССР-м и цIыхубэ артист Ромм Михаил къызэралъхурэ илъэси 119-рэ ирокъу.
Совет тхакIуэ, драматург, Армавир къалэм щIыхь зиIэ и цIыху Дангулов Саввэ къызэралъхурэ илъэси 107-рэ ирокъу.
Полковник, жылагъуэ лэжьакIуэу щыта, КъБР-м и Къэрал саугъэтыр зыхуагъэфэща Джэтауэ Хьэмыщэ къызэралъхурэ илъэс 88-рэ ирокъу.
Тхыдэ щIэныгъэхэм я доктор, КъБКъУ-м и профессору щыта Бетрожь Руслан къызэралъхурэ илъэс 78-рэ ирокъу.
УэрэджыIакIуэ, РСФСР-м щIыхь зиIэ и артист Ободзинский Валерий къызэралъхурэ илъэс 78-рэ ирокъу.
Биологие щIэныгъэхэм я доктор, профессор, къэрал лэжьакIуэ Щыхьмырзэ Мухьэмэд и ныбжьыр илъэс 67-рэ ирокъу.
Музыкант, дирижёр, СССР-м и цIыхубэ артист, Совет Союзым и Къэрал саугъэтыр зыхуагъэфэща Башмет Юрий и ныбжьыр илъэс 67-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ, уэс къыщесынущ. ЩIыIэр махуэм градуси 3 — 2, жэщым градуси 10 — 9 щыхъунущ.
